ศบค. รายงานผู้ติดเชื้อโควิด19 วันนี้ 559 ราย อุทัยธานี พบวันเดียว 5 ราย และไม่เกี่ยวข้องคลัสเตอร์สถานบันเทิง
พญ.พรรณประภา ยงตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานตัวเลขผู้ติดเชื้อโควิด-19 วันนี้ เพิ่มขึ้น 559 ราย ผู้ป่วยยืนยันสะสม 30,869 ราย หายป่วยแล้ว 28,128 ราย รักษาตัวอยู่ที่โรงพยาบาล 2,645 ราย เสียชีวิตเพิ่ม 1 คน ผู้เสียชีวิตสะสมรวม 96 คน ผู้ป่วยยืนยันสะสมระลอกใหม่ ตั้งแต่วันที่ 15 ธันวาคม 2563 - 9 เมษายน 2564 จำนวน 26,073 ราย ผู้ติดเชื้อที่เพิ่มขึ้น 559 ราย เป็นผู้ที่ติดเชื้อในประเทศ 549 ราย เป็นผู้ป่วยรายใหม่จากระบบเฝ้าระวังและบริการ 401 ราย, จากการค้นหาเชิงรุกในชุมชน 148 ราย เป็นผู้ที่เดินทางจากต่างประเทศ 10 ราย เดินทางจากสหราชอาณาจักร 1 ราย, สหรัฐอเมริกา 1 ราย, อินโดนีเซีย 1 ราย, ฝรั่งเศส 1 ราย, จีน 2 ราย, เอสโตเนีย 1 ราย, มาเลเซีย 1 ราย, เบลเยี่ยม 2 รายสำหรับสถานการณ์ผู้ติดเชื้อทั่วโลกผู้ติดเชื้อแล้วกว่า 134 ล้านราย ผู้เสียชีวิตสะสม 2.9 ล้านราย สหรัฐอเมริกา ยังเป็นประเทศที่มีผู้ติดเชื้อมากที่สุด 31.7 ล้านราย, ตามด้วยบราซิล 13.2 ล้านราย, อินเดีย 13 ล้านราย, ฝรั่งเศส 4.9 ล้านราย, รัสเซีย 4.6 ล้านราย, สหราชอาณาจักร 4.3 ล้านราย โดยประเทศไทยอยู่ในลำดับที่ 113สำหรับผู้เสียชีวิต 1 ราย เป็นผู้ป่วยชายไทยอายุ 60 ปี เป็นผู้ต้องขัง มีประวัติป่วยเป็นวัณโรค ขณะป่วยอยู่จังหวัดนราธิวาส มีประวัติสัมผัสผู้ป่วยยืนยันก่อนหน้านี้ โดยวันที่ 31 มีนาคม 2564 มีอาการนอนไม่หลับ ซึม หอบเหนื่อยและเข้าเอ็กซเรย์ปอด ผลผิดปกติ แพทย์วินิจฉัยว่า สงสัยเป็นวัณโรค จากนั้นมีอาการเหนื่อยหอบมากขึ้น จึงใส่ท่อช่วยหายใจ วันที่ 1 เมษายน 2564 ส่งผลตรวจเชื้อโควิด-19 ผลติดเชื้อ ต่อมาอาการแย่ลง และเสียชีวิตในวันที่ 8 เมษายน 2564 อย่างไรก็ตาม ในจำนวนผู้ติดเชื้อในประเทศวันนี้ พบ 5 คน ที่อุทัยธานี ทั้งที่ก่อนหน้านี้ มียอดเป็นศูนย์มาตลอด และ 5 คน ที่ติดเชื้อก็ไม่เชื่อมโยงคลัสเตอร์สถานบันเทิงด้วย จึงกำลังมีการสอบสวนโรคและจะแถลงในช่วงบ่ายวันนี้